# abadenn
## Brezhoneg
### Etimologiezh

    Orin diasur, a c’hallfe bezañ savet diwar ar verb padout.

### Anv-kadarn

abadenn /a.ˈbɑː.dɛn/ benel (liester abadennoù)
* Pennad amzer d’ober un dra bennak.
** Kalet eo bet an abadenn. — (Brogarour, Onenn, 1936, p. 32.)
** — « Ma n' eus nemet an dra-se da ober, ne vezo ket pell an abadenn. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 169.)
** Goude un abadenn, evelato, e kleved maouezed, o selloù chomet paret war an tan, o rannañ etrezo, goustad, war o fouez, komzoùigoù berr ha sioulik, [...] — (Jakez Riou, Geotenn ar Werc'hez ha danevelloù all, Al Liamm, 1957, p. 91.)
** Deomp da ganañ un abadenn pa n'omp ket evit miret. Pemp warn-ugent, Frañsoù Menez ha Loeiz Roparz.
* darvoud, troioù
** Abadenn an deiz all : pezh a oa c'hoarvezet en deiz all.
** Kontañ abadennoù eus e yaouankiz : kontañ troioù an amzer-se.
** Setu amañ un abadenn eus e yaouankiz. Diwezhatoc'h e konto deoc'h abadennoù e gozhni. — (Lan Inizan, Emgann Kergidu 1, Brest, 1877, eil emb. Al Liamm 1977, p. 11.)
** Abaoe abadenn ar Folgoad ez eus meur a warlene. — (Tad Medar, An Tri Aotrou, 1981, p. 40.)
** Abaoe abadenn ar vi brein, tri devez all a oa eat da ruilha bern war vern e puns distradet an amzer dremenet... — (Ivon Krog, Eur Zac'had Marvailhou, Buhez Breiz, Kemper, 1924, p. 25.)
* krogad labour.
** ... ne vezo ket hir an abadenn. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 150.)
* Pennad c’hoari.
** un abadenn c’hoari-voulloù. — (Lan Inizan, Emgann Kergidu 1, Brest, 1877, eil emb. Al Liamm 1977, p. 9, 14.)
* Un abadenn dañs.
** Atav e veze er penn kentañ e pep abadenn hag, el leurioù nevez, e c'houneze ar seizenn peurvuiañ, rak diaes e vije bet kavout gwelloc'h dañserez egeti. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 52.)
* un abadenn sport
* ur gwall abadenn
* Digeriñ an abadenn : kregiñ ganti.
** Ur sutell a zo gantañ hag eñ eo a ro an taol-sutal evit digeriñ an abadenn. — (Tad Medar, An Tri Aotrou, 1981, p. 52.)
** Digor an abadenn. — (Cheun ar C'hann, Digor an abadenn, 1950.)
* Echu eo an abadenn: frazenn a lavarer pa vez echu un dra bennak, pe pa n'haller ober netra ken.
* un abadenn all : un dra diaesoc'h.

#### Deveradoù

* abadennad
* abadenner

#### Gerioù kevrennek

* a-abadennadoù :a-vareadoù

#### Troidigezhioù

* galleg : partie de jeu , séance , représentation théatrale , émission , moment , affaire